Èxit de la nova disciplina del banked slalom als Campionats del Món IPC de para-snowboard celebrats a La Molina.\nAlquiler estadios de competición\nCentro de deporte adaptado\nConsignas y cajero automático\nSlalom 4Motion by Volskwagen\nExcursiones en máquinas pisanieves\nPistas de Trineos\nCena de altura y descenso nocturno\nPaseo en silla\n2x1 Forfait Recargable 24 horas\n972 89 20 31 Información: 972 89 20 31\nLa estaciónFreestyle La MolinaHorarios y precios de forfaitsUbicaciónParte de nieve\nAlp 2500Consejos de seguridadApp de La MolinaMedio Ambiente y Calidad Mapa 3D\nAlquiler de materialAlquiler estadios de competiciónTransporte a pistas\nCentro de deporte adaptadoConsignas y cajero automáticoEscuelas de esquí y snowboard\nRestauraciónServicio médico Slalom 4Motion by VolskwagenExcursiones en máquinas pisanievesTubbingFitnessPaseo en telecabinaChill out by cava MestresLáser combat\nMotos de nieveRaquetas de nieveParque de aventura en los árbolesPistas de TrineosSegwayParque ARVACena de altura y descenso nocturno\nCircuitos termalesBolosPista de hieloNordic WalkingSnake GlissPaseo en silla EventosNoticias 2x1 Forfait Recargable 24 horas AlojamientoForfaitsOfertas y promocionesActividades\nGrupos, escuelas y empresasAgenciasInscripciones EventosPreguntas frecuentes\nActualidad Noticias Inicio > Actualidad > Noticias > Èxit de la nova disciplina del banked slalom als Campionats del Món IPC de para-snowboard celebrats a La Molina.\nAnterior|Siguiente\tCompartir este evento\nLa Molina, 28 de febrer de 2015\nL'estació del Grup FGC de la Molina no podia comptar amb un millor dia per celebrar la segona i última carrera dels Campionats del Món IPC de para-snowboard. Després de les intenses nevades que han acompanyat aquests Mundials durant tota la setmana, el dissabte 28 s'ha despertat amb el cel completament clar i en calma, factor que ha afegit vistositat a l'espectacular prova del banked slalom.\nAl banked slalom hi han participat els 41 riders que ja van disputar l'snowboard cross (SBX) del dia 24. En ambdues proves han corregut els millors para-snowboarders del món, tant persones amb discapacitat física a les extremitats inferiors (categoria Lower Limb) com a les extremitats superiors (categoria Upper Limb).\nEl circuit, de 475 metres de longitud i amb un desnivell de 95 metres, s'ha construït utilitzant part de l'snowpark d'Alabaus i un tram del traçat ha discorregut per dins el superpipe. El banked slalom, que té el seu origen als Estats Units i aquest any celebra el seu 30 aniversari, consisteix en muntar un slalom per un terreny en forma de "U" ple de dubbies i peralts. La sortida s'ha situat a una cota de 1932 metres tenint l'arribada a una altitud de 1837 metres. Els corredors feien tres baixades individuals i la suma resultant de les dues millors establia la classificació final.\nTriomf de Cecile Hernandez-Cervellon en BSL Lower Limb 1 Imp.\nA la categoria Lower Limb 1, la francesa Cecile Hernandez-Cervellon s'ha proclamat campiona del Món, amb un temps d'1:39.76. Després de la cursa ha explicat que havia donat el màxim i que estava realment contenta per aquesta primera plaça que no va poder aconseguir al SBX. La segona posició ha estat per a la nord-americana Brenna Huckaby (1:42.63), proclamada campiona del món de SBX dimarts passat 24. El tercer lloc ha estat per la també nord-americana, Nicole Roundy, que ha sumat un total de 1:47.07.\nBibian Mentel-Spee manté el títol de campiona del Món en Lower Limb 2 Imp.\nEn Lower Limb 2, l'holandesa Bibian Mentel-Spee ha repetit or en aquests campionats del món i ha explicat que "el recorregut era molt exigent i també molt divertit" i ha destacat que "la meteo ha ajudat, fa un temps molt bo i la Molina ha fet un feina increïble per a aquests Mundials". La rider ha marcat un temps d'1:33.41, seguida per l'austríaca Joany Badenhors, en segon lloc amb 1:42.87. El tercer lloc ha estat per als Estats Units, la rider Heidi Jo Duce s'ha endut el bronze amb 1:44.65 i l'espanyola, Astrid Fina (1:51.49), s'ha quedat en el 5è lloc. La barcelonina es mostrava molt contenta i amb ganes d'afrontar els reptes que li queden per aquesta temporada, "anem a poc a poc i treballant, ara ens queden els Campionats d’Itàlia i Espanya" ha comentat.\nOr per a Patrick Mayrhofer en BSL Upper Limb Imp.\nLa final masculina Upper Limb Imp ha estat molt disputada. Patrick Mayrhofer (AUT) va ser el primer para-snowboarder amb discapacitat a les extremitats superiors en guanyar la modalitat de banked slalom a la Copa del Món de Landgraaf aquesta temporada i ara s'ha penjat l'or als Mundials de la Molina 2015, amb el millor temps d'1:31.65. El segon lloc l'ha ocupat el britànic Ben Moore, a +0.37 del guanyador, amb un crono d'1:32.02. El bronze a estat per a l'italià Manuel Pozzerle (1:32.70), que s'ha endut la segona medalla després de l'or obtingut en el SBX de dimarts 24.\nChris Vos torna a guanyar l'or dels Mundials a Lower Limb 1 Imp.\nChris Vos s'ha proclamat campió en la categoria Lower Limb 1 Imp. Amb 1:36.61, després d'aconseguir el mateix títol en la prova de SBX. En segona posició s'ha classificat el rus Serafim Pikalov, amb 1:44.61, i el danès, Daniel Jorgensen, s'ha penjat la medalla de bronze en completar un temps de 1:46.44 amb les seves dues millors baixades.\nMichael Shea corona el podi al BSL Lower Limb 2 Imp.\nA la categoria masculina de Lower Limb 2 Imp., Estats Units ha ocupat els dos primers llocs del podi. Michael Shea s'ha penjat l'or després d'una carrera "estupenda, amb unes condicions molt exigents però amb un bon traçat" explicava, carrera en què ha obtingut un total de 1:23.80. Evan Strong, campió paralímpic a la disciplina d’SBX a Sochi'14, ha repetit la segona plaça, que ja va obtenir al SBX d’aquest Mundials, amb 1:24.06. El tercer lloc l'ha ocupat l'actual campió del món de SBX, el finlandès Matti Suur-Hamari, amb 1:26.95.\nEl basc Urko Egea ha finalitzat en la 13a posició, i es mostrava satisfet pel seu debut en aquesta modalitat "és la primera vegada que competeixo en banked slalom i a mesura que anava provant em sentia més còmode" i ha afegit que "el meu primer contacte ha estat a l'escalfament previ de la cursa, ja que els dos dies d'entrenament es van cancel·lar per vent". Aitor Puertas, l'altre component de l'equip espanyol de para-snowboard no ha disputat l'última mànega a causa d'una lesió.\nL'entrenador de l'equip espanyol, Albert Mallol, valora positivament l'actuació dels tres corredors i reitera que "els Mundials ens han agafat una mica ràpid, vam començar a preparar-nos per als Jocs Paralímpics de Sochi'14, i ara és l'inici de 4 anys vista per als propers Jocs".\nCerimònia de cloenda\nL'organització dels Campionats del Món IPC de la Molina 2015 ha preparat una cerimònia de cloenda al Poliesportiu d'Alp, on ja es va donar la benvinguda a tots els països dilluns passat. Durant l'esdeveniment s'ha fet el lliurament de premis als corredors guardonats i l'alcalde d'Alp, Ramon Moliner, el director de la Molina, Toni Sanmartí i Miguel Sagarra d'IPC, juntament amb altres autoritats, han agraït la bona feina de l'estació, del comitè organitzador i dels voluntaris que han contribuït a l'èxit d'aquests primers Mundials de para-snowboard, que s'han celebrat a La Molina del 23 al 28 de febrer. L'acte ha finalitzat amb l'himne d'IPC i els equips han pogut gaudir un sopar de comiat.\nGrup FGCVall de NúriaVallter 2000Port AinéEspotCremallera de MontserratTrens dels LlacsTren del Ciment Seleccionar\nMapa WebContactoTrabaja con nosotrosCorporativoColaboradores Preguntas frecuentesAviso legalTransparencia © La Molina 2015 / Atención al cliente: 972 89 20 31\nCompra / recarga forfait


El Montcau des de Els Emprius - Manresa Informa!\nInici » Seccions » La foto del dia (el racó d'instagram) » El Montcau des de Els Emprius\n28 Febrer 2015 a 08:00\nEl Montcau des de Els Emprius\nMontcau des de Els Emprius // Foto: Sergi Colomer\nVistes del Montcau, un dels cims més coneguts i concorreguts del Parc Natural de Sant Llorenç del Munt, des de Els Emprius, situada entre Mura i Sant Llorenç Savall i que té una elevació màxima de 883 metres.\nDes del Manresa Informa us animem a tots a que ens envieu vosaltres les fotografies de la nostra ciutat. Volem que vosaltres també participeu. Només us demanem que les fotos siguin de Manresa o dels seus voltants, que tinguin un mínim de qualitat (la redacció es reserva el dret de publicació) i que adjunteu un petit comentari sobre la fotografia (indicant la ciutat). Les podeu enviar a fotolectors@catalunyainforma.com.\n#cim #Els Emprius #MOntcau #Parc Natural de Sant Llorenç del Munt\nBarcelona des de Els Emprius\nLa Roca Mur


Les Balears estaran en risc aquest dijous per altes temperatures\n24 febrer 2021 18:52\nUn total de set províncies estaran en risc aquest dijous per tempestes i altes temperatures de fins a 37ºC, segons la predicció de l'Agència Estatal de Meteorologia (AEMET), que destaca com a fenòmens significatius la probabilitat de ruixats localment forts a l'àrea cantàbrica i temperatures significativament altes en zones de la vall de l'Ebre. En concret, les set províncies que estaran en risc groc són Osca, Terol, Saragossa, Illes Balears i Lleida per altes temperatures i Cantàbria i Astúries per tempestes.\nA les Balears continuarà predominant el temps estable, amb cels clars, excepte intervals de nuvolositat d'evolució en la resta del terç nord peninsular i núvols baixos matinals, sense descartar bancs de boira en zones baixes del terç nord i de l'oest de Castella i Lleó i Extremadura. Probabilitat de calitja a les illes Canàries, sud-est peninsular i les Balears. D'altra banda, les temperatures diürnes aniran en descens en el Cantàbric i en la meitat oest peninsular, i aniran en augment a l'interior del terç sud-est i en el nord-est. És probable que se superin els 36 graus en àmplies zones de la depressió de l'Ebre i de l'interior sud-est peninsular.


Els Mossos d'Esquadra han detingut aquest dilluns a Mataró cinc joves d'entre 18 i 28 anys i una noia menor d'edat com a presumptes autors d'un delicte de robatori amb força en una perruqueria de Sant Vicenç de Montalt (Maresme). Els fets van passar al voltant de la mitjanit, quan els agents van rebre l'avís que s'havia produït un robatori en un comerç i van comprovar que l'establiment havia estat regirat. En paral·lel, una dotació del SEM (Sistema d'Emergències Mèdiques) que era a la zona va avisar els mossos que havien vist diverses persones corrents, i que un d'ells duia una pota de cabra i un altre una caixa registradora. Els joves havien fugit en un vehicle, del qual el SEM en va anotar la matrícula.\nLa descripció dels nois i de la menor coincidia amb la que tenien els agents. Dins del vehicle, la policia va trobar una pota de cabra, guants, un tornavís i els joves duien a sobre una gran quantitat de diners. Al mateix temps, els joves tenien diversos antecedents policials per robatoris.\nEls cinc nois passaran a disposició del jutjat de guàrdia de Mataró durant les propers hores i la noia menor d'edat ha passat a disposició de fiscalia de menors.


Mercè Alegre i Sagrera | Records de Terrassa\nEl misteri de les persianes tancades i el cocodril de la Font Vella\nSi passegeu pel carrer Font Vella podreu observar la magnifica casa Alegre de Sagrera i fins i tot podreu entrar i visitar-la, però potser no us hi heu fixat del tot, ja que si l’observeu amb deteniment veureu que hi ha un pis a la part superior que roman tancat i amb les persianes verdes permanentment tancades. Quin misteri hi ha en aquest espai tant cèntric però alhora tant desconegut?\nDesvetllem el misteri dient que es tracta del pis que va ocupar la família Fontanals a partir del 1930, quan en Jaume Fontanals Guillemot (1887 – 1968) es va emparentar amb la família Alegre de Sagrera casant-se amb Mercè Alegre i Sagrera. L’entrada d’aquest pis hem d’aclarir que no era per la porta principal de la casa, sinó que s’hi accedia per una porta lateral, que avui encara podem observar al costat de l’edifici i que també dona accés a uns pisos de lloguer que van habilitar la mateixa família Alegre. Anys desprès l’arquitecte Jan Baca va ser l’encarregat d’habilitar una entrada des del segon pis de la casa Alegre amb la finalitat de poder convertir aquest pis en un espai per el museu d’art contemporani de Terrassa, que tanta falta fa a la nostra ciutat. Malauradament les intencions eren bones però per la manca de pressupost no es va poder portar a terme.\nActualment el pis roman tancat i es fa servir com a dipòsit del Museu de Terrassa. Les sales conserven la mateixa disposició original i la seva rehabilitació permetria dotar a la casa Alegre de Sagrera d’un atractiu més, ja que es podria completar la visita d’una casa des del segle XVIII fins a la decadència d’una de les grans famílies industrials de la Terrassa del segle XX i que als anys 60 era considerada com una de les famílies més importants de la ciutat.\nEl pis va ser habitat fins l’any 1973 i va sofrir una important ampliació als anys 50 amb la creació de diverses estances tant per la família com per el servei, que creiem que són les que encara es podrien recuperar amb certa facilitat. Recordem que l’empresa Fontanals va entrar en crisis l’any 1974 i que desprès d’un llarg procés en que es van acomiadar quasi un miler de treballadors i en el que es van produir diversos actes de protestes i de tancaments de treballadors, va tancar definitivament l’any 1978, posant punt i final a 93 anys de funcionament. Jo encara recordo les pancartes de protesta dels treballadors tancats dins la fàbrica i el clima de crisis que es vivia a la ciutat a mitjans dels 70 i que va coincidir amb la meva adolescència.\nPerò el record que voldria destacar és el d’un cocodril dissecat que, segons sembla, encara es conserva a l’interior de la casa, ja que formava part dels trofeus de caça que la família tenia exposats en un dels seus salons d’oci i en el que també es diu que va ser on es va instal•lar un dels primers aparells de televisió de Terrassa de grans dimensions. Potser el fet de recuperar aquest cocodril podria resultar un atractiu per la mainada que faria més atractiva la visita de la casa pels infants.\nA la dreta podem observar la porta d’entrada original al pis dels Fontanals.\nEtiquetes: casa Alegre de Sagrera, cocodril, Font vella, Jan Baca, Jaume Fontanals Guillemot, Mercè Alegre i Sagrera, Museu de Terrassa\njoan gunfaus en El “Trimatic”: TV tocadiscos i radio\nMarina en L’antiga Jazz Cava de Terrassa\nsilvia en Sabies que a la festa Major del 1975 hi van participar elefants?\nsilvia en Fa 50 anys que va tancar el teatre cinema Alegria\nsilvia en La casa on va viure Puig i Cadafalch i la seva vinculació amb Terrassa\nEns ha deixat en Carles Puig\nL'Escola Social i el "sapo" (3)


Els Socialistes diem “Sí a la nostra llengua”\nmarç 25 Els Socialistes diem “Sí a la nostra llengua”\nUn destacat nombre de dirigents, militants i simpatitzants del PSIB-PSOE han participat en la manifestació celebrada a Palma avui horabaixa en suport de la llengua catalana. L’acte, que ha estat organitzat per l’Obra Cultural Balear, ha comptat amb el suport i adhesió de diferents entitats i organitzacions, entre elles el PSIB-PSOE.\nLa representació socialista ha estat encapçalada per Francina Armengol, secretària general del PSIB-PSOE i portaveu parlamentària. Armengol ha manifestat que “l’èxit de la convocatòria fa necessària la immediata rectificació del Govern del PP, i especialment del president Bauzá, en el seu menyspreu a la llengua catalana”. Per Armengol, el cap de l’Executiu ha de tornar al consens existent a les Illes Balears en matèria lingüística i no utilitzar la llengua com a un element de crispació i divisió de la societat.\nAmb Armengol, han participat en l’acte de reivindicació molts dirigents i militants socialistes com la secretària general dels Socialistes de Mallorca, Sílvia Cano; el portaveu adjunt parlamentari, Vicenç Thomàs; el portaveu al Consell de Mallorca, Jaume Garau; i la portaveu a l’Ajuntament de Palma, Aina Calvo, entre altres.\nLa manifestació, que sota el lema "Sí a la nostra llengua" ha reunit a milers de persones pels carrers de Palma, ha estat un acte en defensa dels drets lingüístics i en contra de l'eliminació del català de la funció pública.\nDes del PSIB-PSOE volem manifestar la nostra oposició a la ruptura del consens polític i social assolit fa més de vint anys en matèria de normalització lingüística a les Illes Balears. La modificació de la Llei de la Funció Pública que ha imposat el Partit Popular ha trencat aquest consens i és una iniciativa en contra del català, fent que no sigui un requisit sinó un mèrit en l’accés a la funció pública. Els Socialistes ens oposam a aquesta reforma que suposa buidar de contingut la cooficialitat del català a les Illes Balears, i per tant no respectar el que diu l'Estatut d'Autonomia.


Diari d'una vickyrinària: Llac Victòria\nDiari d'una vickyrinària\nFet a Kampala el 17 de gener del 2011. Vicky Ticó Rivera.\nMolts em vau demanar que què passava amb els dibuixos que se suposava que havia de fer. Doncs bé, en primer lloc, no he fet tants com m'hagués agradat, perquè és algo que necessita temps i allà estavem tant ocupats que no tenia gaire temps de dibuixar. En segon lloc, els dibuixos que vaig fer no els podia escanejar allà mateix i en fotos no acotumen a quedar gaire bé.\nAixí que, ara que hem tornat a l'avorrida realitat europea, tinc temps d'escanejar-ne alguns, acabar-ne d'altres i fins i tot començar-ne de nous.\nAvui poso el primer que vaig fer, des de la terrassa del Cassia Lodge, una terrassa amb vistes privilegiades a Kampala i al Llac Victòria.\nMolt abans de que els colonitzadors arribessin a l'Àfrica i el bategessin així, aquest riu tenia un altre nom, Ukerewe. És un dels llacs més grans del planeta amb 69.484 km quadrats. Fa frontera amb Uganda, Kenya i Tanzània.\nÉs molt important per a la indústria pesquera, sent la Tilapia el peix més comú. El problema està en que la pesca no s'està explotant de forma sostenible (com en molts altres llacs i rius propers), els peixos disminueixen de forma perillosa mentre la població continua augmentant d'una forma encara més perillosa.\nPerò les persones no són les úniques que s'alimenten de peix. Als cocodrils també els agrada, però cada vegada costa més trobar alguna cosa per menjar, així que quan veuen algun nen a la vora banyant-se, ja els hi està bé: cap a la panxa!\nI així comencen tots els problemes amb la fauna salvatge: quan els interessos de persones i animals coincideixen massa..\nPublicat per Vicky Ticó Rivera a 17:34\nEtiquetes de comentaris: Dibuix/Pintura, Uganda\nAlbert Ferras 26 de febrer de 2011 a les 18:22\nGenial com sempre! :) es la acuarela més realista que has fet mai!\nesperaré a veure els altres que encara no he vist .. :)\nVanessa 7 de març de 2011 a les 7:30\ny aunque el escaneo haya salido bien\nyo que he tenido la suerte de ver el original puedo asegurar que es aun mas guapo. Es increible como una aquarela en este caso puede transportarnos directemente a ese primer hotel donde estuviste hace solo unas semanas...\nfes click aquí per seguir el bloc!\nAndorraaaaaa!! (El país de conte de fades)\nAvui ha sigut un dia especial pels alumnes de l'escola. La setmana passada van realitzar diferents activitats sobre respecte envers la n...\nJo de GRAN vull ser petita\nQuan éreu petits, què volíeu ser de grans?? Jo no ho recordo, però m'han explicat molt sovint que el primer cop que em van demanar "...\nJa fa...6 anys!\nJA FA 6 ANYS del darrer viatge a Uganda. No m'entretindré a dir l'emocionant i la gran experiència que va ser aquell viatge. Ara,...\nAquí a l'Àfrica sempre passen coses, sempre hi ha problemes, es perden coses, s'espatllen altres, arribem tard als llocs, però ...\nQuan els drets humans valen menys que els dòlars.\nDurant els anys 90*, la selva de Mgahinga va ser declarada zona protegida. L'objectiu era protegir les espècies que hi vivien (tant ve...\nUganda Fotos Fauna Salvatge Dibuix/Pintura RDC Articles Deforestació Política Barcelona Contaminació Guerra SEFaS ràbia\nCentro de Recuperación Primates Lwiro\nM'Gahinga Community Development Organization\nYoweri Museveni arrasa\nEntebbe & Kampala, Uganda (febrer 2011)\nQueen Elizabeth, Uganda (febrer 2011)\nButembo & Kyondo, República Democràtica del Congo ...\nFika Salama = Bon viatge\nIshasha, Uganda (febrer 2011)\nNens per tot arreu\nVictòria Ticó Rivera: contingut, il·lustracions i fotografies.. Amb la tecnologia de Blogger.


Elter, el portal d'Osona - Unes 300 es persones es manifesten a Vic per demanar mesures per superar la crisi i l'augment de l'atur\ndimecres 18 de febrer de 2009 16:37h\nEls dos sindicats, UGT i CCOO, no descarten fer més mobilitzacions en els pròxims dies\nEls manifestants han recorregut el centre de Vic\nMiquel Sánchez, president de CCOO d'Osona\nOsona, | Més de 300 persones s’han concentrat aquest matí a Vic en una manifestació convocada conjuntament pels sindicats UGT i CCOO. Els sindicats han reclamat a empresaris i administració mesures per pal.liar la crisi. També han demanat un pla de xoc per fer front a l’augment de l’atur a Osona. Es calcula que durant aquest mes de febrer es podria arribar a superar la barrera dels 10.000 aturats.\nEls dos sindicats han valorat de forma positiva la creació de diferents taules d’agents per afrontar la crisi, però consideren que han de ser elements consolidats per actuar d’una forma estable. Segons Cesc Poch, aquestes haurien de tenir una funció similar a la que a nivell català fa el Consell Econòmic i Social i fer planificació en aspectes com la formació, l’atur o el sol industrial. Al mateix temps, però, han criticat que ja feia temps que demanaven aquest tipus de taules i no se’ls va fer cas.\nEls sindicats han celebrat una assemblea de delegats a l’Auditori de Caixa Manlleu i, tot seguit, han fet una marxa de protesta fins a la seu del Consell Comarcal d’Osona. Allà, han entregat el manifest al seu president, Miquel Arisa, i també li han demanat més transparència per conèixer els llocs de treball que es crearan a Osona amb les inversions del Pla Zapatero. També han fet saber les seves demandes al delegat del govern a les comarques centrals, Jordi Fàbrega, i a l’alcalde de Vic, Josep Maria Vila d’Abadal. Els sindicats no han descartat mobilitzacions futures.\n- La DIBA destinarà 200.000 euros per reformar Can Puget (18 de febrer de 2009)\n- Ajuts per estimular la contractació en empreses del sector industrial (18 de febrer de 2009)\n- L'OPE contracta 35 persones d'arreu d'Osona gràcies al programa 30 Plus (18 de febrer de 2009)\n- Es convoquen dues subvencions per afavorir la contractació de personal (18 de febrer de 2009)\n- La pensió mitjana a Catalunya se situa en els 992 euros a l'agost (18 de febrer de 2009)


L'Empirisme de Locke | Filosofía y ética | Xuletas, chuletas para exámenes, apuntes y trabajos\nEscrito el 14 de Octubre de 2019 en catalán con un tamaño de 5,62 KB\nLocke defensa que la ment és com una tabula rasa, una pissarra que està completament En blanc quan naixem i que no conté cap idea. Per tant, tot el que Coneixem és après per mitjà de l'experiència. És per això que Diem que la teoria epistemològica de Locke és empirista, oposada a L'innatisme. Locke desenvolupa una crítica a l'innatisme en els Termes següents:\nAfirma que l'argument Principal dels innatistes és l'argument de l'assentiment general (si Tota la humanitat comparteix la mateixa idea, aleshores aquesta idea és innata). Locke farà notar que el fet que una idea sigui Compartida per tothom no implica necessàriament que sigui innata; Podria ser que aquest consens tingués una altra explicació. A més, També defensa que no és cert que existeixin idees compartides per a Tota la humanitat, i per il·lustrar-ho agafa dos exemples Paradigmàtics del que es considera una idea innata: “tot el que és, és” i “és impossible que la mateixa cosa sigui i no Sigui”, i mostra que no són compartits per tothom ja que els nens I els idiotes la ignoren.\nAixí doncs, la seva Proposta epistemològica es desmarca de l'innatisme. Ell defensa que La nostra experiència amb el món exerior i la notra experiència Interior són el punt de partida de tot el nostre coneixament.\nQuan la ment no és Activa, sinó que es limita a rebre l'influx de l'experiència de Manera passiva, s'originen idees simples. En funció del tipus D'experiència que els origina, aquestes idees poden ser de sensació (si provenen d'experiències del món extern) o de reflexió (si provenen de l'experiència reflexiva o interna, que és la Conciència que té la ment de la seva pròpia acivitat). D'idees de sensació n'hi ha de 2 tipus: les objectives, que son Aquelles que provenen de les qualitats primàries dels objectes (solidesa, número, extensió, figura, gruix, moviment), i les subjectives, que són les que provenen de es qualitats Secundàries – dit d'altre manera, les sensacions que genera, en el Subjecte que percep, les disposicions de les qualitats primàries-, Com la calor o el color.\nLes idees simples Combinades per l'activitat de la ment donen lloc a idees Complexes, que es divideixen en 3 grups. Les idees de mode (ex.Gratitud), les de subrància (ex.Poma) i les de relació (ex.Anterioritat).\nLocke matisa la idea Complexa de substància que és un terme molt emprat al llarg de la Història de la filosofia. A diferència dels autors anteriors, per Locke la pregunta per la substància no és ontològica (què és?) sinó que és epistemològica/psicologista (què fa que Identifiqui un grup de percepcions com a percepcions que provenen D'una única cosa?).\nLocke dirà que és Habitual percebre un grup de sensacions de manera regular.\nQuan Passa això, agrupem aquestes percepcions sota un mateix nom. P:ex: Percebo dolçor, color verd, mida d'un puny... I concloc que aquestes Percepcions provenen de la substància “poma”. La substància Seria el substrat on apareixen les qualitats. Però la substància no Pot ser mai coneguda, només en podem conèixer les seves qualitats.\nEntenent d'aquesta manera La substància i en comparació amb la noció cartesiana de Substància, Locke afirmarà que cadascuna de les 3 substàncies Proposades per Descartes (jo, Déu, món) es coneixen de manera Diferent.\nEl coneixement del món és un coneixament sensitiu (a través dels sentits) i és un Coneixament menys fiable que els altre. El coneixmanet de Déu és un Coneixament demostratiu (comparació i relació d'idees per mitjà d La raó), com ho són també les veritats matemàtiques. Dé és L'única existència que es pot demostrar, i ho fa a partir de l'argument cosmològic:\nA) nosaltres Tenim certesa que existeix ço a mínim un ésser real (nosaltres)\nB) el No-ésser no pot causar res\nC) per tsnt, Hi ha d'haver un ésser que sigui la nostra causa: Déu\nFinalment, el Coneixament del JO és un coneixament intuïtiu, immediat i evident, I produeix certesa.\nAixí doncs, el Coneixement del jo de Locke i el de Descartes és molt semblant, però El concepte de JO és molt diferent per cadascun d'aquests autors.\nEl Jo, per Locke, no és una substància ni una ànima, és CONSCIÈNCIA\nConsiència sempre lligada a la percepció, perquè consciència i Percepció es troben en una relació recíproca: no hi ha consciència Sense ser concient d'alguna idea, i no és possible tenir una idea Sense ser-ne concient. Per tant, la consciència va lligada a la Percepció, a l'experiència, a les idees... Però també, -afegirà- Al record de les nostres experiències passades.\nLa conciència és Producte de l'experiència, ens constitueix el nostre jo, i és Dinàmica (canvia) com ho fan les nostres experiències.\nPartir Sensació Teoria del coneixement Locke el autor de la filosofia La justificacion de locke Quins tipus d’idees distingeix Locke i quines són les seves característiques? Filo locke Concepte substancia per Hume


Trump amenaça amb "recuperar el control de Seattle" davant les protestes: "Això no és un joc"\nPublicat 12/6/2020 9:20:43 +02:00CET\nL'alcaldessa afirma que la ciutat no acceptarà l'Exèrcit per sufocar les protestes\nEl president dels Estats Units, Donald Trump, ha amenaçat aquest dijous el governador de l'estat de Washington, Jay Inslee, amb "recuperar el control de Seattle" davant les fortes protestes que s'han registrat arran de la mort de l'afroamericà George Floyd a les mans de la Policia de Minneapolis.\n"Recupereu el control de la ciutat ara. Si no ho feu, ho faré jo", ha asseverat Trump en un missatge de Twitter adreçat a Inslee i a l'alcaldessa de la ciutat, Jenny Durkan. "Això no és un joc. Aquests terribles anarquistes s'han d'arrestar com més aviat possible. Afanyeu-vos!", ha recalcat.\nEl magnat novaiorquès ha qualificat els manifestants de "terroristes domèstics" i ha assegurat que s'han apoderat de Seattle, segons informacions de la cadena de televisió CNN.\nEn aquest sentit, el president --que ha fet una crida als dos polítics "radicals"-- ha amenaçat amb fer ús de l'Exèrcit per sufocar les protestes. No obstant això, Inslee i Durkan, tots dos demòcrates, no han trigat a respondre al mandatari.\n"Fes que tots estiguem més segurs, torna al teu búnquer", ha manifestat Durkan en relació amb l'estada de Trump durant gairebé una hora al refugi de la Casa Blanca quan van esclatar les protestes a Washington el mes passat.\nDurkan ha avisat Trump que la ciutat no acceptarà l'Exèrcit per contenir les manifestacions i ha remarcat que el president "ha amenaçat amb envair Seattle per dividir i incitar la violència". "No només no és benvingut, sinó que podria ser il·legal", ha afegit, segons ha informat la cadena de televisió CNN.\nL'alcaldessa, que ha destacat que l'aclaparant majoria de les protestes a Seattle han estat pacífiques, ha assenyalat que "una de les coses que el president no entendrà mai és que escoltar la comunitat no és una feblesa". "És fortalesa", ha resolt.\nInslee, de la seva banda, ha asseverat que "un home que és completament incapaç de governar no s'hauria d'interposar en els afers de l'estat de Washington". "Deixa de tuitar", ha manifestat.\nCentenars de persones s'han dirigit cap a l'Ajuntament de Seattle i han ocupat una zona del centre per demanar la dimissió de Durkan després que la policia hagi fet servir gas pebre per dispersar els manifestants, malgrat que l'edil va prohibir durant un mes l'ús d'aquestes substàncies químiques.


BASF amplia la planta de formulació de fungicides | Notícies TGN - Notícies de Tarragona Diari Digital\nBASF amplia la planta de formulació de fungicides\nLa inversió de 21 milions d’euros és la més important de l’última dècada i implica la creació de 30 nous llocs de treball a Tarragona\nPer Redacció NoticiesTGN. Actualitzat el 23/11/2016\nBASF ha inaugurat avui una nova línia de producció a la planta de formulació de fungicides del centre de producció de Tarragona. L’ampliació ha significat una inversió de 21 milions d’euros i la creació de 30 llocs de treball. Aquesta nova línia permetrà augmentar la producció fins a un 25% respecte al seu rendiment actual. El projecte ha permès connectar una cinquena línia a les ja existents, el que li atorga més flexibilitat i amplia la gamma de productes que es poden oferir als clients.\n“Amb la cinquena línia de producció, la de Tarragona es converteix en la tercera planta de Formulació de BASF al món, després de les del Brasil i Amèrica del Nord, i la primera d’Europa. Aquesta inversió, la més important de l’última dècada de BASF a Espanya, demostra que Tarragona, el nostre major centre de producció al sud d’Europa, és una localització molt atractiva. Ens satisfà la idea de contribuir a la creació d’ocupació estable amb la nostra inversió. El fet que l’última generació de productes de protecció de cultius es fabriqui a Tarragona és una fita per a la nostra planta “, ha afirmat Carles Navarro, director general de BASF Espanyola.\nPer Anne Berg, directora dels centres de producció de BASF a Espanya: “A Tarragona comptem amb un equip humà altament qualificat que operarà la nova línia. L’ampliació ens permet tenir més volum de producció per satisfer millor la demanda en un mercat molt fluctuant com és el dels fungicides “. Els fungicides produïts a la planta de Formulació de Tarragona -més de 60 diferents a base d’ingredients actius moderns i altament eficients- garanteixen als agricultors la màxima flexibilitat i fiabilitat en el control de malalties i, per tant, afavoreixen una agricultura sostenible amb cultius d’alt rendiment.\nL’ampliació de la planta de formulació ha suposat un gran desafiament a nivell local també a nivell d’enginyeria, ja que s’ha dut a terme en un temps rècord, mantenint-la en funcionament i sense afectar ni alterar el seu ritme de producció. La cinquena línia suposa, a més, una clara aposta per la sostenibilitat. Això es reflecteix en aspectes com el nou elevador exterior que millora processos i temps, la flexibilitat en la connexió amb la resta de línies o la creació de nous llocs de treball.\nLes formulacions que es produeixen a Tarragona són fungicides. La majoria de les més de 60 formulacions diferents fabricades en aquesta planta són envasades, etiquetades i exportades a diferents mercats en el món. S’utilitzen majoritàriament per a la protecció de cultius com cereals i hortofructícoles.


Fira d’ocupació Di-Capacitat i Talent “Sí, i millor” a Barcelona – Fires Catalanes\nFira d’ocupació Di-Capacitat i Talent “Sí, i millor” a Barcelona\nFIRA AJORNADA. Degut als esdeveniments per la prevenció i el control de la infecció pel SARS-CoV-2, la Generalitat de Catalunya mitjançant Resolució adopta mesures de caire organitzatiu en el col.lectiu de professionals que donen suport a les persones amb discapacitat que afecta directament al desenvolupament de la Fira Sí, i Millor, motiu pel qual ens veiem amb la responsabilitat com organització d’ajornar la realització de la Fira.\nLa Fira “Si, i millor” és una ocasió única per millorar les capacitats personals i, per tant, les possibilitats de contractació de les persones amb discapacitat.\nAl llarg de les dues jornades tenen lloc un conjunt de tallers, ponències i taules rodones per millorar les capacitats i les eines personals per a l’èxit en la recerca de feina.\nProfessionals de prestigi i formadors experimentats oferiran als assistents les seves recomanacions per a la incorporació al món laboral.


La cita organitzada pel Sendicat del Pedal ha anat creixent progressivament.\nL’Esperxada de BTT arriba diumenge a la 6a edició pendent del temps per superar el rècord de participants\nLa cita organitzada pel Sendicat del Pedal ha anat creixent progressivament i proposa dos recorreguts molt exigents a l’entorn de Rocacorba.\nL’Esperxada s’està guanyant a pols un nom al calendari de gran fons de BTT i diumenge arribarà a la 6a edició creixent en infrastructura i participació. Organitzada pel CC Sendicat del Pedal, amb el suport de l’Ajuntament de Porqueres, la cita forma part del circuit de Gran Fons amb BTT de la Federació Catalana de Ciclisme.\nAquesta edició es desenvoluparà a l’entorn de les muntanyes de Rocacorba, recuperant el pas per camis històrics. Un dels membres de l’organització, Narcís Calvet, ha destacat que la prova manté el seu segell identitari: recorregut físicament exigent, tècnic i espectacular que requereix una important resistència física i bones aptituds de conducció de la BTT.\nLa prova ofereix dos recorreguts: el llarg de més de 65 km amb gairebé 3.000 metres de desnivell positiu, i el curt d’uns 40 km de llarg, amb la meitat de desnivell. Són circuits molt exigents, amb constants desnivells i amb trams de molta dificultat tècnica i física.\nParticipació i recorregut, pendent de possible pluja\nLes inscripcions anticipades s’han tancat amb 280 ciclistes, una xifra més alta que l’any passat. I precisament el 2017 la cita va aconseguir el rècord de participants, amb 350. Per això s’espera que amb les inscripcions d’última hora es pugui superar el rècord de l’Esperxada. Tot i això, l’organització està pendent de la situació meteorològica que preveu algun ruixat a la zona les tardes de divendres i dissabte. Narcís Calvet, però, assegura que l’organització revisarà l’espai per si cal variar algun tram per massa fang i confia que la possible pluja no espanti els ciclistes a última hora.\nEls responsables de l’organització s’han dedicat les darreres setmanes a perfilar el recorregut, fressant corriols i preparant tota la cita. S’espera que més d’una cinquantena de voluntaris ajudin a l’organització de la cita, que també compta amb diverses empreses col·laboradores. La competició donarà el tret de sortida a les 8 del matí del diumenge a la zona esportiva de Miànigues. Per a més informació es pot consultar la web www.sendicatdelpedal.cat.\nTAGS: Sendicat, pedal, esperxada


Memòria de Sants: L'Informe\nL'any 2013 Liada Nacional presentava la Tertúlia. Era la nostra primera obra com a companyia i la primera vegada que jo portava un text meu a escena. Sempre és un misteri. Primer quan es fan els assajos per que aquells personatges que tu has anat creant deixen de ser teus i es converteixen en propietat d'uns nous amos, els actors i les actrius. I quan estrenes tot allò es col·lectivitza, és fa dels espectadors, que sovint riuen o s'angoixen en els moments que tu no havies previst. Això és part del que crec que és la màgia del teatre, aquest moment catarquic en que tots, actors i públic formem part d'una mateixa cosa, i ens embarquem en uns sentiments col·lectius que de vegades, tot i que no es pugui veure, es senten a la sala, com la humitat.\nVàrem acabar l'obra contents del resultat i vàrem baixar corrent de l'escenari per compartir amb el públic les sensacions. És normal que el públic dels espectacles amateurs, format en gran part per amics i familiars, sigui poc crític, així doncs sempre està bé parar l'orella als comentaris que no són només elogis.\nAquell cop el meu bon amic i company del Cros, en Carles Manzano em va fer un comentari que em va fer pensar. "L'obra està molt bé, però no deixes cap marge a l'esperança." I era cert, l'únic personatge noble de tota l'obra finalment acabava caient davant la perversió d'un sistema en que tot està podrit. Per això se'm va plantejar un repte, obrir una escletxa a l'esperança dins d'una situació realment fosca.\nSegur que molts dels que, com jo, han viscut la seva infantessa als anys vuitanta guarden records de situacions quotidianes que analitzades amb el temps te n'adones que no haurien de formar part de la normalitat. Recordo les xeringues als carrer i fins i tot recordo un dia en que hi havia un noi estrany a la sala d'espera del CAP Numància i recordo els comentaris de la gent del voltant té el mono. Els ionquis no eren aliens als ulls dels infants de Sants. També recordo l'impacte de la noticia de l'atemptat a l'Hipercor quan ens ho va explicar una veïna al replà de l'escala i recordo l'enorme colom de la pau que vàrem fer al Lluís Vives amb boles de paper blanc. Una intervenció artística carregada d'emotivitat a la que algun quinqui gens empàtic va calar foc. Els mateixos quinquis que els dies d'examen trucaven fent amenaces de bomba a l'escola. Recordo formar al pati i recordo més d'un dia acabar marxant a casa. No és normal que la gent es mati els uns als altres ni tampoc que es mori pels carrerons.\nPer això vaig voler construir aquesta història en aquell context anormal dels anys vuitanta. Endinsant-me en aquell món on entrar a Europa per a molts significava el tancament de les drassanes i les condemnes a l'atur, on molts joves fugien de la realitat muntant el cavall, on actuaven grups terroristes i sicaris, on el president de l'estat arribaria a dir que "el Estado de Derecho se defiende desde las cloacas y desagües". Un moment històric esquizofrènic, gairebé com tots, que en el camp de la música va cristal·litzar de forma potent amb el que es coneixeria com el Rock Radical Basc.\nI tot això és l'Informe, un còctel (quasi molotov) de punk, droga i violència on, malagrat tot, quatre personatges molt diferents es mantenen fidels a si mateixos i fan front a les seves contradiccions. Un món fosc on, aquest cop sí, hi ha un espai a l'esperança.\nI per fer un tastet us convido a escoltar la banda sonora que ens han fet la Clara Sala i el Pau Campmajó, a l'Espai de Creació Musical de Can Batlló. Escolteu als Tifus ;)\nPublicat per Agus Giralt a 14:57


El comerç podrà tancar a les dotze de la nit el 2 de novembre amb motiu de l’Andorra Shopping Festival - FÒRUM.ad\nEl comerç podrà tancar a les dotze de la nit el 2 de novembre amb motiu de l’Andorra Shopping Festival\nOn: 09/10/13 18:51\nEl Consell de ministres ha donat el vistiplau a la demanda adreçada per Andorra Turisme d’ampliació de l’horari de tancament comercial el proper 2 de novembre fins a les dotze de la nit. La iniciativa forma part de la campanya de dinamització comercial i turística Andorra Shopping Festival, orientada a posicionar el país com a destinació preferent de compres i incrementar la freqüentació i les pernoctacions en un període de l’any tradicionalment baix.\nLa demanda d’Andorra Turisme s’adreçava a permetre l’ampliació dels comerços ubicats en els principals eixos comercials coincidint amb l’organització de diversos actes al carrer. L’autorització però serà general: tots els establiments que ho desitgin podran, de forma extraordinà Desa ria, tancar portes les dotze hores.\nL’ampliació puntual dels horaris comercials en aquesta zona fa necessària la publicació d’un decret específic al Butlletí Oficial. Amb aquesta iniciativa, l’Associació esgota el nombre màxim de sol·licituds que cada institució o entitat pot formular per any natural.\nPrevious Post: Adjudicades obres a la sortida de Canillo i a les cruïlles de Sispony i d’Aixovall\nNext Post: Patrimoni Natural netejarà 18 km de rius


Si dubto és que sóc, si penso és que sóc: Uns quants pebrots ....grocs\nxavier pujol 24 de febrer de 2019, a les 16:08\nLa bufona es trasllada a la seu de la República Catalana a l'exili a dir que la República no existeix...\nEl que no existeix ni per a ella ni per a la resta de de feixistes és el sentit de la dignitat. Ni el sentit del ridícul.\nElfreelang 1 de març de 2019, a les 19:53\ntotalment d'acord xavier\nXeXu 25 de febrer de 2019, a les 13:15\nA mi el que em neguiteja no és el que fan ells, que no deixen d'anar a l'atac, sinó què fem nosaltres mentrestant a banda de portar un lliri a la mà. Lliri groc, això sí.\nElfreelang 1 de març de 2019, a les 19:54\nja també tens raó lliri a la mà i desunió\nM. Roser 25 de febrer de 2019, a les 19:54\nTambé penso que hauríem de passar de llarg de tantes astracanades, que només ens provoquen mal de ventre i anar més per feina, que el temps no s'atura...\nElfreelang 1 de març de 2019, a les 19:55\nno ni el temps s'atura ni el feixisme tampoc hem de fer molta feina però n en la deixen fer\nCarme Rosanas 25 de febrer de 2019, a les 20:18\naixxx... quin neguit tot plegat!!! El judici i les bufonades! I com diu en XeXu, i nosaltres que no ens movem.\nA veure si belluga el Consell de la República!!!\njo hi confio Carme ....encara tinc certes esperances ...no podem anar a pitjor\nTeresa Duch 1 de març de 2019, a les 20:04\nEm sembla que no en tenen de sentit del ridícul, Elfree. A mi el que em fa més gràcia és que tan voler ser la "presidenta de todos los catalanes", i que consti que la nostra no ho seria mai, i ara fot el camp cap a Madrid. D'això se'n diu patriotes catalans de pedra picada. A veure si aprenen aquells que se la van creure!\nElfreelang 3 de març de 2019, a les 21:32\ncrec que no n'aprendran Teresa ....que la bombin!


El batle de Palma visita l'Ajuntament de València per a conèixer el seu projecte d'Smart City\n26 febrer 2020 17:48\nVALENCIA 2019-09-24 L'alcalde de València, Joan Ribó, acompanyat del regidor de Cultura Festiva, Pere Fuset, rep l'alcalde de Palma de Mallorca, José Hila.\nEl batle de Palma, Jose Hila, el regidor d'Economia, Hisenda i Innovació, Adrián García, i el gerent de l'IMI, Job Torres, han visitat aquest dimarts l'Ajuntament de València per a conèixer de primera mà el projecte d'Smart City del consistori.\nEl batle de València, Joan Ribó, ha rebut la comitiva municipal acompanyat pel regidor de Cultura Festiva, Pere Fuset. També han visitat l'Oficina de Ciutat Intel·ligent on s'han reunit amb el seu responsable, Ramón Ferri. Durant el matí, també han visitat el Centre d'Innovació de Telefónica.\nDurant la trobada a l'Ajuntament, el batle i el regidor han explicat a Hila i García el projecte tecnològic que desenvolupa València i quines aplicacions té a nivell d'administració.


“Als països africans, no hi torno”, explica una passatgera | Internacional | EL PAÍS Catalunya\nPrimers testimoniatges dels turistes de Tunis que han arribat a Mallorca i a Barcelona després de l'atemptat\nPalma / Barcelona 20 MAR 2015 - 10:22\tCET\nEl creuer de MSC arriba al Port de Barcelona. ALBERT GARCIA\n"Podíem haver estat nosaltres", explica la jubilada Catalina Llinás, viatgera empedreïda. Ella insisteix: "Als països africans, no hi torno". Llinás era a les ruïnes de Cartago amb el seu marit, Plácido Sedal, quan va haver-hi l'atemptat. Els dos creuers, en què viatjaven diverses de les persones que van patir l'atemptat terrorista perpetrat aquest dimecres al Museu Nacional del Bardo a la capital tunisenca han arribat aquest divendres als ports de Barcelona i de Palma.\nEl Costa Fascinosa, de la companyia Costa Cruceros, ha arribat a les 5.45 hores al port de Palma procedent de Tunis, on cinc dels seus passatgers (quatre italians i un rus) van perdre la vida en l'atemptat.\nEl desconcert i un sentiment d'haver esquivat el terror i la mort, –"per sort", diuen– envaeix molts dels passatgers. "Jo a Turquia, no hi torno... ("ah, Tunísia...")", explica Teresa Pizá, mallorquina, pàl·lida i amb cara de somni. Va viatjar amb el seu nòvio, Sergio Martín, qui confessa que va saber "per megafonia la notícia de l'atemptat. Ens van dir que se suspenien les excursions i, en senyal de respecte, les activitats. Era el meu primer creuer". "Més que por la sensació va ser de fred", va afegir Sergio Martín. La parella estava lluny de l'atemptat, no va anar a la ruta del Museu del Bardo –on van actuar els terroristes– i va optar per l'excursió de comprar. Després de difondre's la notícia, la naviliera va permetre comunicacions telefòniques dels passatgers amb les famílies.\nPatricia, equatoriana, que resideix a la ciutat mediterrània de Palerm, a l'illa de Sicília, va embarcar amb el seu marit Salvatore. Tots dos expliquen que van perdre el bus de l'excursió de passatgers que va ser objecte de l'atemptat. "Vaig decidir baixar a Tunísia però me'n penedeixo. No volia desembarcar allà, ara estem tranquils a Palma". Patricia indica que "hi havia amenaces contra italians i la companyia no hauria d'haver fet l'escala". Salvatore, el seu marit, subratlla: "Vam tenir sort, vam perdre el tour al museu i vam agafar en taxi. En tornar vam saber què havia passat". En la seva primera declaració periodística de la seva vida, Salvatore narra: "Vam veure arribar els supervivents i testimonis directes i van arribar en estat de xoc".\nEl vaixell MSC Splendida, un altre dels creuers amb passatgers que van ser atacats, ha arribat al port de Barcelona cap a les vuit d'aquest matí. El vaixell ha atracat a la terminal A de creuers del moll adossat de Barcelona i uns quants passatgers han sortit als balcons de les seves habitacions en l'embarcació.\nEl creuer ha arribat a la capital catalana amb 27 passatgers menys dels van pujar a bord divendres passat, ja que 9 han mort, 12 es troben ferits, 4 segueixen il·localitzables i una parella valenciana que va ser localitzada sana i estàlvia l'endemà de l'atemptat també s'ha quedat a Tunis.\nMSC i Costa Cruceros, dos de les principals navilieres amb escala a Tunísia, han cancel·lat els atracaments dels creuers al país nord-africà després de l'atemptat al Museu del Bardo


Mar i Cel: Dalí, un geni genial!\nPublicat per Laura T. Marcel a 19:26\nmaria 13 de gener de 2013 a les 21:29\nJa ne tenia ganes,però encara me n'has fet venir més.\njoan gasull 13 de gener de 2013 a les 22:44\nJO el tinc aprop, però al veritat és que només hi he estat una vegada i ja fa molta anys. El que si recordo és que em va impressionar força\nkhalina 14 de gener de 2013 a les 2:16\nJo m'havia quedat amb les ganes d'anar-hi sempre que anava a Figueres per feina, i finalment hi vaig anar un diumenge aquest novembre. Realment impactant\nXeXu 14 de gener de 2013 a les 9:42\nÉs un dels grans genis que ha donat la nostra terra i com a tal se'l reconeix. Les seves obres, tant si t'agrada com si no, tenen alguna cosa especial. I era tot un personatge, això el va fer encara més gran. Fa anys que vaig visitar el museu, però mai és mal moment per tornar-hi a anar.\nAnònim 14 de gener de 2013 a les 14:52\nno em miris malament però encara no hi he anat mai >_<\nLaura T. Marcel 14 de gener de 2013 a les 23:33\nJoan: El repetir no cansa en aquest cas.\nKhalina: I si estudies bé vida i obra encar és més interessant.\nXexu: Et dic el mateix que al Joan. Endavant, que val la pena.\nPons: Al noi que li agrada noia també li agradarà el Dalí.\nGerònima 16 de gener de 2013 a les 0:16\nM'ho apunto per les diumenjades! :)\ncantireta 19 de gener de 2013 a les 13:20\nEm fascina(va) el quadre que vist de lluny en representava un altre. I la sala d'estar tan curiosa ;)\nHom se sent petit, davant del seu geni.


Wikiloc | Begues - Corbera Trail\nMountain Bike (The best Mountain Bike trails in Spain → Catalonia → Begues )\nBegues - Corbera\n426 47 15\nSakigake All rights reserved\nRuta força interessant, agafada del company pacofan, per pistes i senders, amb alguna curta trialera complicada.\nSe surt de Begues en direcció a la Penya del Moro, passant per sota del Puig Vicenç. Aquí s'agafa la trialera més complicada de baixada cap a Can Sala de Dalt, d'uns 200 metres. Es continua per pista cap a Santa Maria de Cervelló. A partir d'aquí es van agafant caminets, on cal fer peu en algun lloc, fins arribar a La Palma de Cervelló. Aprop de Can Via s'agafa la riera que va a Corbera, la qual està força tancada encara que es pot passar.\nSe surt de Corbera per una altres caminets en pujada, on també cal fer peu per superar alguns graons, per arribar a la pista que porta al Pont de Lledoner. Si es vol, es pot anar a visitar l'ermita de Sant Ponç de Corbera.\nEl Pont del Lledoner es travessa pel mig, per la passera peatonal que es va construir en el primer pis dels arcs del pont.\nFinalment, es baixa pel Fondo del Lledoner fins a Olesa, i d'aquí a Begues per la Massana.


Introducció a la Criptografia amb la WIRIS. Projecte Curs D112.\nBenvinguts a la web d'Introducció a la Criptografia amb la Calculadora Wiris.\nMés val que us faci una presentació de qui soc i què pretenc amb aquest projecte, no?\nQui sóc? Sóc en David Obrador i Sala, professor de matemàtiques i Informàtica de l'escola Anna Ravell de Barcelona. Vaig estudiar la llicenciatura de Matemàtiques a la Universitat de Barcelona, a la plaça Universitat; d'allà en guardo tota mena de records... Però va ser en una assignatura optativa d'Aritmètica on em vaig apropar per primer cop a la Criptografia. D'allà en neixen algunes de les idees d'aquest projecte.\nQuè pretenc? Avui en dia, si fem un recerca en els buscadors d'Informació d'Internet de la paraula"criptografia" ens trobarem amb milers i milers d'enllaços. La Criptografia és una de les assignatures optatives que actualment es pot cursar en carreres com Matemàtiques, enginyeries de Sistemes i de Informàtica.\nD'altra banda, els nombres primers intervenen en molts aspectes de la vida quotidiana i en les matemàtiques d'alt nivell. Els enunciats dels problemes en els que intervenen els nombres primers, acostumen a ser fàcilment comprensibles, i malgrat tot, avui en dia encara queden conjectures sense demostrar.\nTot plegat, tant la Criptografia, com els nombres primers, com molts dels aspectes que trobareu en aquest projecte, són una font d'on en podem extreure exercicis motivadors per a les matemàtiques de l'ESO i del Batxillerat, i poden suggerir Treballs de Recerca ben interessants. De fet, una proposta de Treball de Recerca que he tutoritzat els darrers anys tracta sobre la Criptografia, la seva evolució històrica i les matemàtiques que hi ha al seu darrere. Precisament, hem de ser conscients de la gran dificultat, matemàtica, que hi ha al seu darrere, i aprofitar les possibilitats de càlcul de la WIRIS per a poder apropar-nos una mica a la Criptografia.\nAmb què he treballat? En la creació d'aquest projecte he utilitzat força programari, en voldria destacar la WIRIS.\nCom que apareixen conceptes matemàtics de gran dificultat, crec oportú incloure un recull de fonts d'informació seleccionades, que us poden ajudar a aprofundir més en cada aspecte.\nEn definitiva, amb aquesta web pretenc dotar d'un recull de recursos didàctics i de suport als alumnes i professors tutors que tinguin entre les mans un Treball de Recerca sobre la Criptografia, aprofitant les capacitats de la WIRIS.\nBona lectura i divertiu-vos amb les Matemàtiques !


Del neguit a viure en un núvol\nUNA DERROTA PER APRENDRE\nFa tres anys el Barça de Guardiola debutava a la Lliga amb una derrota que va fer trontollar un projecte més fort que mai\nNATALIA ARROYO Barcelona 31/08/2011 00:00\n260x366 Del neguit a viure en un núvol Del neguit a viure en un núvol\nHan passat tres anys i a Mario Martínez encara el persegueix un gol. "Ah, ets el del gol al Barça", li recorden sempre que es presenta aquest futbolista nascut a Sòria fa 26 anys. Ell va ser l'heroi de Los Pajaritos el 31 d'agost del 2008 i el que, amb el seu xut creuat a centrada de Bellvis, va condemnar Guardiola a una prova de foc cruel després de perdre 1-0 a Sòria en la primera jornada de Lliga contra el Numància.\n"Per a mi va ser un somni fer un gol al Barça, al meu estadi i davant de la meva afició. Amb el temps i veient fins on ha arribat aquest equip, hi dono encara més valor", confessa el futbolista, que recorda aquell dia amb molt d'orgull i amb alegria. "Quan tornàvem de celebrar el gol, recordo que vaig mirar el marcador i vaig veure que encara era el minut 13 i que quedava un món per patir i defensar". Aquell gol va amenaçar de frenar l'inici d'una era exitosa que, tres anys després, encara no troba -ni vol trobar- final.\nAquell gol va canviar la vida a Mario Martínez i va fer trontollar el projecte de Guardiola, una sacsejada que va servir per confirmar la solidesa dels fonaments, per avaluar el grau de fe dels jugadors en la nova era que començava. No va ser res més que el gol d'una derrota. Però va poder ser molt més.\nEra la temporada 2008/09, la primera del de Santpedor a la banqueta del primer equip del Barça i, sense gairebé marge per demostrar si estava verd o madur per assumir el càrrec de rellevar Rijkaard i fer ressuscitar un equip destrossat de massa glòria, una primera ensopegada el va posar contra les cordes. En la següent jornada un empat contra el Racing va precipitar unes crítiques que, valorades ara, no deixen de ser còmiques.\nConvençut de si mateix, Guardiola mai va dubtar de quin era el camí de l'èxit i ni tan sols la mala premsa que va acompanyar les dues primeres desfetes va alterar el seu missatge. "No he transmès prou bé als jugadors el que volia d'ells al camp i no hem atacat bé", expressava, tranquil, en la roda de premsa posterior al matx, assumint tota la responsabilitat de la derrota.\nDe portes enfora la confiança de la directiva en la capacitat de Guardiola de gestionar un primer equip era total, tot i que, de portes endins, no tothom ho veia tan clar. Els jugadors, tots a una, han confessat sempre que des del primer dia van quedar seduïts per la passió amb què Guardiola transmetia la seva idea de joc, una idea que a Los Pajaritos encara no estava ni de bon tros interioritzada però que ja començava a quallar en la ment dels futbolistes.\n"Ha faltat obrir el camp i tenir paciència en atac", concloien els protagonistes. En la següent jornada contra el conjunt càntabre, l'equip va corregir alguns d'aquests detalls decisius i al Camp Nou va oferir una versió millorada de la que havia caigut a Sòria. Johan Cruyff, calmant els ànims d'un apocalíptic corrent d'opinió que ja dramatitzava amb Guardiola i el seu Barça, va assegurar que el projecte "pintava molt bé" i que l'1-1 contra el Racing era "el millor partit del Barça en molt de temps".\nAquella afirmació, que aleshores va semblar exagerada i fora de lloc, ara, amb els títols com a aval indiscutible, guanya sentit. El Barça s'ha tornat gairebé indestructible i només sis equips (Espanyol, Atlètic de Madrid, Mallorca, Osasuna, Hèrcules i Reial Societat) a més del Numància han aconseguit derrotar-lo en lliga i, tres d'ells, ho han fet quan el títol ja s'havia decidit.\nJust tres anys després sembla impossible trobar alguna veu crítica amb Guardiola entre el barcelonisme. El projecte ja no només no trontolla, sinó que la nova plantilla i l'inici de temporada espectacular de l'equip, amb dos títols i una primera maneta en lliga, tornen a posar el llistó molt alt. Els temps han canviat i les crítiques ara són elogis. I el gol de Mario que ho va posar tot en risc, té només aquell valor simbòlic, aquell toc anecdòtic d'haver pogut ser el que mai ha sigut.


Un acusat per les protestes post-sentència de l’1-O diu que es va ajupir per cordar-se el calçat i no per agafar pedres | ACN | Barcelona | Política | El Punt Avui\nUn acusat per les protestes post-sentència de l’1-O diu que es va ajupir per cordar-se el calçat i no per agafar pedres Un acusat per les protestes post-sentència de l’1-O diu que es va ajupir per cordar-se el calçat i no per agafar pedres Un acusat per les protestes post-sentència de l’1-O diu que es va ajupir per cordar-se el calçat i no per agafar pedres Un acusat per les protestes post-sentència de l’1-O diu que es va ajupir per cordar-se el calçat i no per agafar pedres + Un acusat per les protestes post-sentència de l’1-O diu que es va ajupir per cordar-se el calçat i no per agafar pedres E-mail\nBarcelona - 17 maig 2021 13.00 h\nDos agents asseguren que va llançar dues pedres i en portava dues més i la fiscalia demana 7 anys i 8 mesos de presó\nEl primer adult jutjat a l’Audiència de Barcelona pels aldarulls post-sentència ACN.\nUn acusat per les protestes post-sentència de l’1-O diu que es va ajupir per cordar-se el calçat i no per agafar pedres Un acusat per les protestes post-sentència de l’1-O diu que es va ajupir per cordar-se el calçat i no per agafar pedres Un acusat per les protestes post-sentència de l’1-O diu que es va ajupir per cordar-se el calçat i no per agafar pedres Un acusat per les protestes post-sentència de l’1-O diu que es va ajupir per cordar-se el calçat i no per agafar pedres Un acusat per les protestes post-sentència de l’1-O diu que es va ajupir per cordar-se el calçat i no per agafar pedres E-mail\nEl primer adult jutjat a l’Audiència de Barcelona pels aldarulls post-sentència de l’1-O ha negat aquest dilluns haver fet cap llançament i ha dit el van detenir quan s’havia ajupit per cordar-se el calçat. Dos agents de paisà de la Guàrdia Urbana que la matinada del 16 d’octubre del 2019 el van detenir s’han mostrat convençuts que el van veure llançant dues pedres i que en separar-se d’un grup de cinc persones el van detenir i li van trobar dues pedres i una ampolla de vidre. La fiscalia demana 7 anys i 8 mesos de presó pel jove per un delicte de desordres públics i atemptat contra l’autoritat amb l’agreujant de violència, manifestació i portar la cara tapada. La defensa en demana l’absolució.\nL’acusat ha explicat que havia quedat amb alguns companys d’un màster que està cursant per anar a sopar quan es van trobar amb les protestes “en un ambient festiu i pacífic”. L’advocada ha volgut remarcar que el jove és llicenciat en Psicologia, té feina i no té antecedents.\nSegons el relat del jove, duia un buf per protegir-se del fum i en un moment es va separar dels amics i es va quedar sol. Ha negat haver efectuat cap llançament ni agafar runa per fer-ne. Ha dit que es va ajupir per cordar-se el calçat quan tres agents de paisà el van detenir i ell no es va resistir.\nEls agents el van veure fent llançaments\n“Era com una guerra”, han explicat els dos agents de la Guàrdia Urbana que el van detenir i que han prestat declaració. Han dit que estan plenament segurs que la persona acusada havia llançat dues pedres abans de ser detingut, que portava dues pedres més i una ampolla, i que el grup el formaven cinc persones.\nEl jove havia fet dos llançaments contra la línia policial, que estava al davant de la comandància de Via Laietana, i va ser detingut dins el barri de la Rivera, han explicat els agents. No hi ha imatges dels fets. Després de detenir-lo el van deixar en llibertat perquè no es va poder determinar si els llançaments havien provocat danys materials o físics.\nEl segon dels agents ha assegurat que “sense cap dubte” el grup “actuava de forma coordinada”, però no ha confirmat que l’acusat incités a la resta del grup a llançar objectes, perquè ha explicat que hi havia molta gent. Sí que ha reiterat que l’acusat no va mostrar cap resistència a la detenció.\nUna pena agreujada per “disfressa”\nLa fiscal ha elevat les conclusions a definitives. Considera que la prova és “directe, clara i suficient” i que els manifestants van actuar de manera “intimidatòria, violenta, provocadora, desafiant i de forma tumultuària”. Ha argumentat que el grup de cinc persones es va retirar per rearmar-se i que el testimoni dels agents no deixa “cap dubte”.\nPer això considera que els fets constitueixen un delicte desordres públics i un altre d’atemptat contra agents de l’autoritat. Demana que s’apliquin els agreujants de violència, manifestació i “disfressa”, perquè el noi portava la cara tapada. Per això demana 3 anys i 10 mesos de presó per cada delicte, un total de 7 anys i 8 mesos a més de la inhabilitació per al dret al sufragi passiu mentre durin la condemna.\nL’advocada de la defensa, Montse Andrés, ha defensat que el seu client no va llançar cap pedra, però si ho hagués fet ha argumentat que aquestes no van causar danys ni a objectes ni a persones, com demostra el fet que al judici no hi ha hagut acusació particular ni per part de la Generalitat ni de l’Ajuntament de Barcelona.\n“És molt poc justificada aquesta petició tan desorbitada de pena en uns fets amb una activitat probatòria tan minsa”, ha exposat als periodistes a la sortida de l’Audiència. “No hi ha responsabilitat civil, lesions ni danys”, ha reblat. Andrés també ha lamentat que l’agreujant de portar la cara tapada s’ha aplicat tres vegades en l’argumentació de la pena per part de la fiscalia.\nL’advocada ha afegit que no s’ha acreditat que l’acusat formés part d’un grup amb l’objectiu d’alterar la pau pública ni que liderés aquest grup. També ha dit que des del lloc de la detenció no es podia arribar a la línia policial de Via Laietana i ha afegit que el buf va poder portar als agents a un “error d’identificació”.


La Policia Local d'Onda obri una nova Unitat d'Agent Tutor i protecció de menors | Castelló Extra\nLa constitució de la nova Unitat d’Agent Tutor de la Policia Local d’Onda, dirigida als menors de 18 anys i a les seues famílies, pretén donar resposta als diversos riscos als quals els menors es troben exposats. L’objectiu és garantir el benestar del menor treballant des de la prevenció, protecció i intervenció.\nAmb la finalitat de donar a conéixer el nou servei, l’Ajuntament d’Onda ha llançat un vídeo explicatiu resolent els possibles dubtes que poden sorgir en la ciutadania quant als àmbits d’actuació dels agents tutors.\nEls agents tutors, membres de la Policia Local amb formació específica, estan especialitzats en la resolució de conflictes privats relacionats principalment amb l’entorn escolar. Tant els menors com les seues famílies podran posar-se en contacte amb ells, de manera directa, a través d’un telèfon que s’habilitarà amb servei de WhatsApp i per les xarxes socials de la Policia Local d’Onda.\nEl tinent d’alcalde de l’Àrea de Benestar, Família i Majors i Seguretat Ciutadana, Óscar Valero, ha volgut assenyalar: “Amb aquesta nova unitat es pretén facilitar estratègies als menors del nostre municipi per a aconseguir una convivència social i familiar adequades”.\nL’Ajuntament d’Onda continua millorant els serveis de la Policia Local en la seua aposta per l’augment de la seguretat ciutadana. És per això, que en els últims dos anys s’ha augmentat la plantilla d’agents i s’han adquirit nous vehicles equipats amb els últims sistemes de seguretat.


FEVECTA - El Bloc de FEVECTA arriba a les 500.000 visites\nAl setembre el BLOC de FEVECTA ha arribat a les 500 mil visites. Va començar la seua publicació en 2016 amb una mitjana de 1.248 visites mensuals i en l'actualitat rep una mitjana de 19.000 entrades úniques al mes, fet que revela un creixement en el nombre mitjà de visites mensuals del 13% respecte de fa any.\nCada dilluns es publica un nou article que pot llegir-se directament en el BLOC o arriba per correu electrònic cada dimarts a tots els subscriptors de manera gratuïta. A més a més, se poden seguir les noves entrades també per xarxes socials (Twitter: @FEVECTA i Facebook: https: //www.facebook.com/FEVECTA/)\nL'experiència va arrencar al gener de 2016 amb l'ànim d'ajudar a millorar el coneixement d'emprenedors, cooperativistes i prescriptors del món cooperatiu (assessors, ADL, professors) sobre els diferents aspectes de l'empresa cooperativa, així com per divulgar la cultura empresarial cooperativa , els seus avantatges com a opció d'emprenedoria o comentar o opinar sobre les qüestions que afecten en cada moment al sector.\nAmb aquest esperit, diferents firmes de l'equip tècnic de FEVECTA i algunes firmes convidades aporten en els seus articles consells, reflexions, casos de bones pràctiques i les claus de nombroses qüestions que és millor tenir en compte per a una millor gestió empresarial de les cooperatives de treball.\nSi encara no coneixes el BLOC, pots llegir els nostres articles o pots subscriure’t a


La CUP proposa nous trams d'IRPF i reduir el mínim exempt en Patrimoni\nEls anticapitalistes se centren en les rendes d'entre 60.000 i 175.000 i no apugen el tipus que afecta menys de l'1%\nDilluns, 16/01/2017 | Actualitzada 21/03/2018 - 15:46\n/ ACN / OT SERRA\nLa CUP ha donat a conèixer aquest dilluns la seva proposta de reforma fiscal que serà inclosa en les esmenes a la llei de mesures fiscals i que acompanyen la de pressupostos. Els anticapitalistes suggereixen una modificació tant a l'IRPF com en l'impost de Patrimoni. En aquest últim, els anticapitalistes advoquen per reduir de 500.000 a 450.000 euros el mínim exempt. Així mateix, el partit assembleari proposa recuperar els impostos sobre el joc existents abans de l'última reforma realitzada per captar inversió per a BCN World.\nA partir d'aquests 450.000, l'escala mantindria els set trams actuals i tots ells patirien un augment del gravamen. Així, el tipus mínim, entre 450.000 i 617.129 euros, passaria a pagar un 0,25%, davant el 0,21% actual, és a dir, una pujada del 19%. A l'altre extrem, aquells amb una base liquidable superior als 10.695.996 passarien a pagar un 3,12% en lloc del 2,75% actual. És a dir, el 13,46%.\nPel que fa a l'impost de renda, la proposta de la CUP manté la tributació fins als 60.000 de base liquidable, on se situa, afirmen, el 96% de la població.\nEn l'actualitat, la Generalitat distingeix tres trams, de 53.000 a 120.000; de 120.000 a 175.000 i els que perceben més d'aquesta última xifra, que són gravats amb el 21,50%, el 23,5% i el 25,5%. A aquests s'hi ha de sumar el 22,5% del tram estatal, excepte els que es mouen entre els 53.000 i els 60.000 a qui l'Estat carrega un 18,5%. És a dir, els percentatges que es paguen en aquests trams són: el 40% (per al subtram d'entre 53.000 i 60.000), 44% (60-120.000), el 46%(120.000-175.000) i el 48% (més de 175.000).\nEls anticapitalistes creen més trams. Entre els 53.000 i els 60.000, el tram autonòmic seria del 21,5%, percentatge al qual s'ha de sumar el 18,5% de l'estatal per a un total del 40%. És a dir, es mantindrien els tipus.\nEntre 60.000 i 90.000 pagarien el 22,5%, que juntament amb l'estatal donaria el 45%, un punt més. Entre 90.000 i 120.000, el 23,5% per a un total d'un 46%, dos punts més.\nAls que se situen entre els 120.000 i els 175.000 se'ls augmenta un punt, fins al 47% i, curiosament, als de més de 175.000 no se'ls modifica el percentatge i es queden en l'actual 48%. “El paguen menys de l'1% dels contribuents”, apunta una veu anticapitalista, “i hem decidit deixar-lo així”.\nIglesias considera «uns demòcrates» els Jordis i es declara disposat a negociar amb Puigdemont\nVox abandona la comissió de reconstrucció al ser acusat per Iglesias de «colpista» en potència\nTemes: Impost sobre el patrimoni IRPF Oriol Junqueras CUP Pressupostos Generalitat de Catalunya


El PP aprova el comité de campanya per a "electoralizar des de ja el partit" - À Punt\nEl PP aprova el comité de campanya per a "electoralizar des de ja el partit"\nPer a la precampanya, els populars repetiran la fórmula andalusa amb la presència del Casado en 52 actes.\nCompareixença de Javier Maroto després del Comité Executiu. Ballesteros (Efe)\n04 de febrer 2019 - 18:38\nEl Partit Popular ha aprovat el Comité de Campanya per a "posar en mode electoral des de ja el partit en tots els seus àmbits" i ha assenyalat que aquest òrgan, presidit pel subsecretari d'Organització, Javier Maroto, començarà a treballar "de manera immediata".\nAquest dilluns el Comité Executiu ha reunit els seus presidents autonòmics i regionals per a començar a dissenyar l'estratègia electoral.\nDesprés d’aquesta trobada, Maroto ha assegurat que la precampanya repetirà la fórmula andalusa amb la presència del líder del PP, Pablo Casado, en 52 actes, deu dels quals en format convenció. En els altres 42, Casado estarà acompanyant els candidats en capitals de província.\nA més, el subsecretari d’Organització ha manifestat que els populars buscaran "les alternatives necessàries" amb les quals poder aconseguir "majories sòlides i aconseguir governs de centredreta", en referència clara a Vox i a Ciutadans.


VIURE EN UN SEPULCRE - Diari de Girona\nVIURE EN UN SEPULCRE\njosep maria loperena 01.10.2019 | 00:21\nVIURE EN UN SEPULCRE Diari de Girona\nLa falta de llibertat, la més fosca de les parcel·les de l'aparell judicial, anul·la la voluntat de les persones, les degrada i vexa fins a convertir-les en ruïnes físiques i morals. Així va definir el poeta Miguel Hernández les presons. En una carta que va enviar a Josefina Manresa, la seva dona, va escriure: «Quan aquella porta massissa de metall es va tancar a la meva esquena, em vaig enfrontar al meu pitjor malson. Sabia que sempre hauria de viure tancat en una cel·la, cerclat per tres parets, un matalàs, un bloc de formigó que actuaria en lloc de taula i un lavabo molt petit».\nMiguel Hernández va ser un «pres polític», igual com ara, pesi a qui pesi, ho són Jordi Sánchez, Jordi Cuixart, Carme Forcadell i la resta de captius de l'Estat espanyol jutjats a Madrid pel Tribunal Suprem. El poeta va ser detingut i condemnat a mort per ser «milicià de la cultura» –recitava versos a les trinxeres dels republicans– encara que no van poder ajusticiar-lo perquè va morir de tuberculosi al penal d'Alacant el març de 1942. Els polítics i activistes catalans d'ara, igual que ell, tan sols van explicar al poble la possibilitat de canviar el futur, per la qual cosa van ser segrestats quasi dos anys per la seva ideologia independentista. Les presons són cruels i degradants i, per malaurança, continuen sent masmorres de solitud.\nEls ciutadans que van votar «sí» al plebiscit de l'1-O són conscients d'aquesta realitat. Els polítics no. Igual que el PSOE, que vol aparentar ser d'esquerres, els partits catalans volen semblar independentistes. Però ni els uns ni els altres són el que diuen que són. L'únic que desitgen és guanyar les eleccions per majoria, sense el suport de les altres faccions. El futur d'Espanya, agradi o no als que proclamen la seva unitat irrefutable, està determinat per l'abolició de la monarquia i perquè l'Estat reconegui Catalunya com una república independent integrada, com a membre de ple dret, en la futura Europa de les Nacions. Un procés que s'ha de dur a terme des del diàleg, el consens, la solidaritat i la ponderació, no des de la intransigència, el patriotisme mal entès, la curtesa de mires, i la malenconia.\nDurant els primers anys del franquisme tothom sabia qui era cadascú, i abans de la guerra també. Tot el món coneixia els protagonistes de la Barcelona industrial i la dels sindicats de pistolers pagats per capellans i empresaris que participaven en tota classe de lluites socials. En aquells temps això anava així. Hi havia polítics de tots colors. En els nostres dies és molt diferent. Ningú sap qui és qui. El poble desconeix el que pensen estadistes com Artur Mas, Pere Aragonès, Miquel Iceta o Quim Torra, per posar un exemple. I, el que és pitjor, no es creuen els romanços, acudits i galindaines que pregonen parlamentaris d'ERC com Gabriel Rufián o Joan Tardà al Congrés dels Diputats. Actualment els polítics catalans que es diuen sobiranistes tenen un únic i mateix discurs: la independència. La majoria menteixen. Només els afecten els interessos de cada un dels seus partits, guanyar la majoria per poder governar i seguir gaudint dels privilegis i prebendes que això els comporta. Ningú es creu que els inquieti el futur dels patriotes catalans empresonats injustament, ni l'excusa que s'ha d'esperar la sentència del procés per proposar una rèplica col·lectiva. Si no ho van fer quan els van empresonar, tampoc ho faran ara.\nEl veredicte serà condemnatori. Els advocats dels sentenciats hauran de recórrer a les altes instàncies judicials europees per aconseguir el seu alliberament. I això comporta viure en un sepulcre durant molts anys.


Viatges a Aràbia Saudita\n< Orient Mitjà\tAràbia Saudita\nPoblació: 33.000.000 hab,\nMoneda: Rial saudita\nExtensió: 2.250.000 Km2\nViatjar a l'Aràbia Saudita és fer-ho a un dels països més enigmàtics del món, vetat al turisme per als no musulmans fins fa poc i amb una monarquia que just ara intenta obrir tímidament el país a l'exterior. Els aventurers hi descobriran un país verge en tots els sentits, per la naturalesa impactant i també per una població local gens acostumada a rebre turistes, però amb l'hospitalitat típicament àrab. A Ganesha Travel hi trobareu les millors opcions per viatjar a l'Aràbia Saudita.\nA l'Aràbia Saudita hi trobem grans extensions naturals, com el desert de Rub al Kali, un dels deserts de sorra més grans del món, o Al Hafouf, el palmerar més gran del món. Però també ciutats molt interessants, ja sigui per la modernitat com la capital saudita, Riad, o pel significat històric com les ciutats sagrades per l'Islam de La Meca i Medina.\nContacta'ns i descobreix l'Aràbia Saudita!\nEl Regne d'Aràbia Saudita\nSortides: 4 d'abril\nServeis de terra. Amb especialista sobre Orient Mitjà.


Les Jornades Tècniques Agràries centren la seva atenció en l’horticultura - Fira de la Candelera\nPublicat el 2 de febrer de 2018 2 de febrer de 2018 per Fira de la Candelera\nEls dies 30 i 31 de gener es van celebrar les Jornades Tècniques Agràries en motiu de la 167a Fira de la Candelera. L’edició d’enguany ha posat èmfasi en l’horticultura i en la importància de tornar als orígens a l’hora de cultivar.\nL’objectiu d’aquestes jornades és que experts en agricultura ecològica informin els participants amb les principals idees i aspectes pràctics necessaris per produir aliments de qualitat d’una forma alternativa als mètodes tradicionals, en harmonia amb l’entorn.\nDurant la sessió teòrica celebrada el dia 30 a la tarda al local de la Fundació Agrària de Molins de Rei, Borja Camí, enginyer tècnic agrícola, va pronunciar la conferència “Hortícoles de diversificació: maduixa, espàrrec, moniato i d’altres”. La xerrada va defensar el retorn a les tècniques originals de cultiu per obtenir resultats òptims de qualitat i sabor del producte. També es va fer referència a alguns productes de l’hort que fins fa poc havien passat desapercebuts pel gran públic però que ara tenen un enorme èxit comercial per les seves moltes propietats nutricionals, com ara la col crespa (col kale), considerada un superaliment.\nA la jornada pràctica, que va tenir lloc el dia 31 al matí als terrenys de Can Fisas, la Fundació Agrària de Molins de Rei va oferir un esmorzar i José Ma. Pemán, enginyer agrònom, va conduir la demostració de camp, on tots els assistents van poder practicar la tècnica d’adobat de sòl amb microorganismes de muntanya.\n24è Concurs de Dibuix Infantil Premis Josep Maria Madorell i Muntané


Conversar per comprendre - el blog d'educació d'UManresa\nPosted on 23 Maig 2011 Author Estudis d'Educació Infantil 0\nMans aixecades amb intensitat perquè tothom té necessitat d’aportar les pròpies idees.\nL’escola El Sol i La Lluna de Castellar del Vallès busca crear espais reals de comunicació on els infants s’impliquin en situacions comunicatives que els motiven. A l’aula de primer de primària, la Nanda porta una notícia per compartir amb els seus companys.\nA l’escola s’aprèn parlant, però es parla quan hi ha alguna cosa per dir, quan les experiències concretes necessiten ser discutides, representades, comunicades o resoltes mitjançant el treball col·lectiu a classe. Maria Arcà1\nDonar significat a les paraules\nUn procés complex que no té lloc ara i aquí, en l’espai i temps concret i limitat que una persona adulta o un llibre de fitxes decideix unilateralment. Anar omplint de significat els conceptes requereix compartir experiències, intentar explicar-les, escoltar idees provinents de fonts diverses, intercanviar maneres de dir, desig de convèncer els altres… requereix conversar!\nUtilitzar les pròpies paraules\nCal que els nens i nenes trobin les seves maneres d’expressar les idees, malgrat no siguin les correctes des del punt de vista adult. Necessitem les seves paraules per saber què pensen, què entenen, com integren coneixements. Com a mestres, el que ens ha d’espantar no és la incorrecció de la manera d’expressar-se pròpia dels infants sinó que els nens i nenes memoritzin i repeteixin paraules d’altres buides de contingut només per complaure’ns.\nUna conversa sorgida de la necessitat de comunicar-se comporta treballar l’expressió oral amb sentit, en tant que la finalitat és compartir informació i coneixement interessant per a tothom. Què absurd crear situacions artificials per a provocar la conversa quan hi ha tants moments en la vida de l’aula que ens porten a la necessitat de fer l’esforç de posar paraules a les idees!.\nNens i nenes implicats, amb ganes de participar, amb entusiasme, amb una companya moderadora que dóna pas a les paraules i centra el tema de conversa (i li fan força cas!). Però l’èmfasi no està en aprendre a seguir les normes per intervenir, sinó en aconseguir fer més fluïda i més autèntica la comunicació.\nComunicar és fonamental per a la comprensió significativa de les informacions i la construcció de coneixements cada vegada més complexos.\n1Arcá, M. (2000) Hacer ciencia con los niños: de la experiencia a la estrategia de pensamiento. Primer encuentro a favor de una cultura científica. Jornadas Educación Infantil y Primaria. Madrid: Cosmocaixa\nPrevious PostEscoltar els infants per provar de ser millors adults\nNext PostMostra itinerant de Documentacions de Llar d’Infants 2010-11


Una experta viròloga explica com serà la nit de cap d'any i què farem\nLes reunions familiars extenses també hauran de ser limitades\nper Júlia Navarro dilluns, 21 de setembre 2020 - 11:58h\nAquest pròxim cap d'any serà molt diferent dels viscuts fins ara | Cedida\nAmb l'estiu gairebé arribant al seu final, molts ja albiren com seran les següents vacances que estan en el futur pròxim: els dies de vacances de Nadal. Una de les majors expertes en virologia del CSIS ens ha donat algunes claus per a saber què ens espera a la fi del 2020.\nLa crisi del coronavirus ha modificat des del mes de març passat qualsevol activitat, festa i celebració a tot el món. I també el Nadal serà diferent sens dubte. Així ho ha fet saber la viròloga del CSIC Margarita del Val en una entrevista concedida al diari 'El País'.\n«Que ens ajuntem un grup molt petit a casa, que ens ho passarem igual de bé»\nL'experta del CSIC, després de ser preguntada si era més recomanable no reservar un cotilló per a la nit de cap d'any, ha estat molt clara: «Si hi anessis, et diria que millor no. Que ens ajuntem un grup molt petit a casa, que ens el passarem igual de bé».\n«Fins que no arribi la vacuna, res serà igual. Això no és local. Si controlem el virus aquí i a Àfrica no, veurem encara com més empestats als immigrants. Àfrica és avui un forat negre. No sabem què passa. No es diagnostica, no s'informa. Podrem treure el xampany de veritat quan puguem tractar als africans que vénen aquí igual de mal que ara, però no com empestats perquè vengen amb el virus», ha afegit.\nA més, la investigadora del CSIC també ha volgut respondre a si «li surten granellades amb els tuits de Miguel Bosé». Del Val afirma que «quan veig aquestes ximpleries no sé ni com s'ho poden creure ells mateixos. És gent educada que es creu més llesta que l'establishment. Crec que tenen por i ho treuen per aquí», ha contestat Del Val.\nFinalment, l'experta viròloga ha reconegut de manera sincera que li «avergonyeix que els polítics prevalguin l'interès polític quan la crisi és tan greu que ha parat la Humanitat».\nCap d'any Festes de Nadal


Filferro de la corda de fusió i talladora - BOBO Machine Co, Ltd.\nFilferro de la corda de fusió i talladora\naquest acer corda de filferro de fusió i tall màquines, amb alta velocitat i fàcil d'operar, són aplicables per a la fosa de cordes d'acer de diverses, especialment cables d'ascensor, cordes min, cables de grua i altres cordes d'acer d'alta qualitat. Les cordes d'acer fosa són netes i llises amb extrems cònics i espirals. Aquestes màquines s'apliquen principalment pels fabricants de cable d'acer i clients. (per exemple. port, embarcador, fabricant d'ascensor, etc.)\nprincipal la configuració i el rendiment:\n1. Sistema de control elèctric: utilitzar PLC Omron, pantalla tàctil Omron, zhengtai elèctrica, retransmetre circuit amplificador per conduir el treball de la vàlvula de solenoide pneumàtica;\n2. sistema de fusibles: utilitzar el commutador de transferència per ajustar el corrent fusible en múltiples engranatges per seleccionar 260V o 440V d'entrada de voltatge d'acord amb el diàmetre de la corda d'acer; i 1-6 corrent del fusible.\n3. Aleatòriament configurar un conjunt de motlles de fusibles, el motlle té dues entrades, els clients poden triar dues especificacions diferents de la corda de filferro d'acord a les necessitats reals, l'alimentació, respectivament, de dues entrades diferents, equipat amb 1,5 mm i 2,0 mm de motlle bufat\n4. sistema de descàrrega: Després de realitzar l'acció de fusió, el cilindre d'aleta es mou per realitzar l'acció de descàrrega;\n5. L'equip pot estar equipat amb una reixeta de descàrrega actiu corda de filferro: la funció és proporcionar una tensió d'alimentació estable per evitar una tensió excessiva o de folgança del cable d'alimentació.\nLa capacitat i la precisió:\nLa màquina pot fondre 1.5-3.0 cable d'acer mm, la capacitat de producció és d'aproximadament 3.5 segons per tira;La precisió de la longitud de tall és 1000 MM + 2 mm.\nHidràulica màquina de l'ajust\nResina de fibra de la màquina d'injecció\nEspiral Duct Machine BTF-III


Els ciutadans de Sabadell valoren sobretot el subministrament d'aigua\nEls ciutadans de Sabadell valoren sobretot el subministrament d'aigua i la recollida d'escombraries\nEl 65% dels seus habitants estan satisfets amb els serveis municipals en general\nDiumenge, 03/09/2017 | Actualitzat el 08/09/2017 a les 15:49 CEST\nEl servei públic més ben valorat a la ciutat de Sabadell és el subministrament de l'aigua, segons reflecteix l'estudi de l'Observatori de Serveis Urbans (OSUR) que es basa en una enquesta d'Ipsos: el 66% estan satisfets amb aquest servei, ha informat OSUR en un comunicat.\nEl Baròmetre OSUR és la primera enquesta anual centrada a mesurar la valoració ciutadana, com a contribuents i usuaris, dels serveis públics municipals a Espanya: contempla residents en les 30 ciutats més poblades del país corresponents a 13 comunitats, amb 5.262 enquestats de 18 a 79 anys el juliol d'aquest any.\nTots els serveis urbans sabadellencs tenen índexs de satisfacció d'almenys el 50%: després del subministrament d'aigua, els més ben valorats són recollida d'escombraries (59%), transport públic i neteja viària (tots dos amb un 54%) i, en últim lloc, la cura de parcs i jardins (amb un 50% d'opinions positives davant un 34% de negatives).\nEl 65% dels seus habitants estan satisfets amb els serveis municipals en general, mentre que el 14% es declaren insatisfets: aquestes xifres situen Sabadell per sobre de la mitjana nacional, que és del 62% i 21% respectivament.\nEl subministrament d'aigua, que és el servei amb més índex de satisfacció (66%), s'aprecia especialment per la bona gestió amb absència de talls (76% d'opinions positives), el clavegueram (70%) i la qualitat de l'aigua (51%).\nPer darrere se situa la recollida d'escombraries, que satisfà al 56%: el més apreciat són els contenidors de recollida selectiva (76%), la freqüència del servei de recollida (75%) i la dotació i equipament per donar el servei (72%).\nQuant al transport públic, el més ben considerat és l'estat de neteja i conservació dels vehicles (81%), l'accés als barris (65%) i la comoditat en els trajectes (64%).\nRespecte a la neteja viària, els enquestats destaquen la dotació i l'equipament per prestar el servei (60%), la neteja de carrers i voreres (60%) i la freqüència de la neteja (59%).\nEl servei amb pitjor valoració és la cura de parcs i jardins, amb un 50% d'opinions positives i un 34% de negatives: la qualitat de les instal·lacions té un 63% d'opinions positives; i el que genera més insatisfacció és el personal de manteniment (38% d'opinions negatives) i el manteniment de les zones verdes (37%).\nPer al director general d'OSUR, Ramiro Aurín, els sabadellencs són pragmàtics sobre la qualitat de vida i aprecien que els seus serveis funcionin bé, "situant-los i situant-se al marge de les disputes politicoideològiques del seu govern municipal".\nCom en la immensa majoria de les ciutats enquestades, l'aigua té la valoració més alta, particularment en la gestió i operació, però Aurín destaca que fins i tot els serveis més mal valorats "obtinguin un aprovat, que situa a Sabadell per sobre de la mitjana nacional".\nTemes: Escombraries Gestió de l'aigua


Arrenca una nova edició del Campi qui Jugui\nFins al 4 de gener se celebrarà al Pavelló Vell del Congost. Aquest any estarà dedicat als Jocs Olímpics i apostarà pel creixement de les activitats que es desenvoluparan a la zona exterior del Pavelló\nEl Campi qui Jugui s'omplirà d'activitats per als més petits durant una setmana. Foto: Jordi Preñanosa\nMANRESA / Redacció\nDes d’aquest dimarts i fins al 4 de gener se celebrarà el Campi qui Jugui que, per quart any consecutiu, s’ubicarà al Pavelló Vell del Congost. L’horari serà de 4 de la tarda a 2/4 de 9 del vespre, i el preu de l’entrada serà de 5,5 euros els infants a partir de 3 anys, i 3 euros pels acompanyants adults.\nEl Saló de la Infància i la Joventut és un espai lúdic pels infants i adolescents de les comarques de la Catalunya Central durant les vacances de Nadal, i tot i que preferentment va dirigit als infants dels 3 als 12 anys, des de les darreres edicions s’ha programat el Campi Xics, un espai específic per a nens d’entre 0 i 3 anys.\nPensat per als infants d’aquest tram d’edat, enguany hi haurà un espai per poder deixar els cotxets perquè estiguin tots en un mateix lloc i no quedin dispersats per tot el recinte.\nEls Jocs Olímpics com a eix temàtic\nCom cada any, s’ha ideat un eix temàtic que serveix de fil conductor per a totes les activitats i que enguany anirà dedicat als Jocs Olímpics. Així, la gran aposta de l’edició d’aquest 2016 és potenciar la zona exterior del Pavelló per a desenvolupar-hi un grapat d’activitats, com per exemple practicar el futbol, el beisbol, el ‘korfball’, karts, vòlei, bàdminton, ‘trikes’, ponis, tir amb arc i un globus aerostàtic.\nAixí, aquest any diverses entitats esportives de la ciutat han col·laborat en una edició del Campi que es preveu molt esportiva: es continua apostant pel circuit d’aventura adreçat a joves d’entre 10 i 14 anys, com la Karpa +10 on hi haurà consoles per poder provar els últims jocs del mercat, futbolí, ping-pong, etc. Per altra banda, a l’interior del recinte hi haurà un espai dedicat al maquillatge, un laberint que és un joc de pistes, un puzle gegant amb caixes de cartró, una piragua on amb l’ajuda d’un rem els infants aprendran a navegar, i un racó de contes on un atleta explicarà contes i danses d’arreu del món.\nTambé hi haurà una pista americana i una micro pista americana per posar a prova la forma física dels més atrevits, i l’espai Experimentària, l’espai Som campions, el Campi qui Jugui’16, on hi haurà un podi i diferents elements decoratius on els infants es podran fotografiar com uns autèntics campions. Seguint amb els esports hi haurà una reproducció d’una pista de bàsquet per gaudir d’un dels esports més representatius de casa nostra. També es podrà practicar l’hoquei patins i el rugbi on representants del Rugby Manresa ensenyaran als infants les regles bàsiques d’aquest esport olímpic.\nDestaca també l’espai dedicat al croquet, un esport de pilota olímpic del segle XIX, on els jugadors han de fer passar unes boles de fusta, picant-les amb una maça de mànec llarg, a través dels diferents arcs d'un itinerari establert. Hi haurà també un espai dedicat a l’aixecament de peses. L’eix temàtic també serà present en els tallers on es crearan manualitats relacionades amb els Jocs, com la creació de trofeus i medalles.\nTambé es comptarà amb la presència de les entitats Xàldiga, els geganters del Poble Nou i els castellers de Manresa que ensenyaran les seves propostes als infants, i l’últim dia, a l’exterior del pavelló, hi haurà una representació del cossos de seguretat del Bages amb cotxes de policia, bombers i gossos especialitzats en rescats.\nEspais amb èxit assegurat\nA banda dels espais esportius, com cada any hi haurà la ludoteca on s’hi podran trobar cuinetes, cotxes, nines, tot per fomentar el joc simbòlic dels més petits, sínies on els infants giravoltaran a ritme suau gràcies a les pedalades dels monitors, el tobogan inflable, i el Kapla, l’exitós joc de peces de fusta. La gimnàstica tindrà un protagonisme important en aquesta edició del Campi qui Jugui ja que a l’Espai Egiba, amb la col·laboració del Club Egiba, els nens i nenes s’introduiran en el món de la gimnàstica artística.\nCom en les darreres edicions, els més petits, els infants de 0 a 3 anys, tenen el seu propi espai al saló amb el Campi Xics. Hi trobaran el Microxics amb piscines de boles, casetes, joc simbòlic, inflables adaptats a les seves característiques d’edat, i el Corral d’en Pau, l’espai de joc tou amb elements de psicomotricitat en forma d’animals fets d’espuma. En total, s’hi faran 34 activitats, 15 de les quals estaran íntegrament gestionades per entitats de la ciutat. Algunes, com per exemple el Bàsquet Manresa, tindran al saló un estand propi.\nPer a l’ocasió hi haurà 60 voluntaris que ajudaran al desenvolupament de totes les activitats. Tots són titulats en l’àmbit de l’esport i la dinamització cultural i de lleure, i han estat seleccionats per l’Ajuntament de Manresa.\n31 anys del Campi a Manresa\nDurant els seus trenta-un anys de vida, el Campi qui Jugui s’ha consolidat com un dels plats forts de les festes de Nadal a la capital del Bages i de les comarques centrals. Així, l’any passat el Saló va rebre unes 11.000 visites, tant de manresans com de ciutadans provinents d’aquestes comarques. L’organització va a càrrec de l'Associació Campi Qui Jugui, formada per voluntaris sense ànim de lucre, vinculats al món associatiu, de l'educació en el lleure, la pedagogia i la docència. També compta amb la col·laboració d'institucions públiques i privades, i el suport de l'Ajuntament de Manresa.\nManresa acollirà el Museu dels Bombers de la Generalitat de Catalunya\nEls fets delictius a Manresa disminueixen un 2,7% el darrer any\nExposició que homenatja el llegat del col·lectiu d'artistes Grup 13\nAlthaia col·labora amb l’empresa Servocad


L'AVIACIO I EL PRAT DE LLOBREGAT 1936-1959.\nContactar - Horaris\nAutor/s: Joan Lluis Ferret Pujol\nPes: 0.6 quilograms\nCatalogació: Aviació Comercial\nAeroports, heliports i portaavions\nPreu: 20.00 euros\n- L'aviació ha estat i és una activitat molt important a la nostra població. Durant el periode comprés entre 1936 i 1959 el desenvolupament de l'aviació ha estat molt influenciat per motius militars geoestratègics.\n- Una primera etapa comprèn els anys de la Guerra Civil espanyola (1936-1939), en què l'aerport militar del Prat va tenir un protagonisme important per vèncer els revoltats i menor en el resultat de la guerra. El Prat va rebre bombardejos amb el resultat de 9 morts.\n- La segona etapa, que batejarem com Falangista (1939-1942), en la que el ministre d'Assumptes Exteriors, Serrano Suñer, pilotava una política germanòfila. Durant aquest temps l'aeroport del Prat restà amb molt poca activitat.\n- La tercera contempla l'etapa Neutralista (1942-1944), durant la qual ja es començava a veure que la guerra estava decantant-se a favor dels aliats. S'intenta crear un nou aeroport anomenat Aeropuerto Nacional.\n- La quarta, que anomenem com Anticomunista (1944-1959), en la que la influència nord-americana és bàsica pel creixement de l'aviació a Espanya i al Prat. Comença la construcció d'un aeroport transoceànic amb tres dobles pistes amb capacitat per aterrar avions tipus Fortaleses Volants i 40 operacions per hora. Tot fa pensar que era l'inici de construcció d'una base aèria americana.\nAvions de paper i estels\nCòmics i Art Aeronàutic\nMaquetisme en general\nNovel.les i ficció\nAcrobacia, racers i espectacles\nAerostació:globus i dirigibles\nGeneral, pilot privat PPL\nControl Tràfic aeri\nDiccionaris i enciclopedies\nVelers i planejadors, vol a vela\nExtinció d'incendis - Apagafocs\nCerca i entevistes de feina\nTripulants de Cabina de Passatgers (TCP)\nAbans del 1903\n1919-1935: Entre guerres\n1936-1939: G.C. Espanyola\n1946-1953: Post-guerra i Guerra de Corea\n1991 fins avui\nUAVs - Drons - Avions No Tripulats\nBosses, maletes, trolleys\nInsignies, Pins i Galons\nObjetes de regal\nEntretenimient i temps lliure\nQuadres pintats a mà\nSimulació i vol virtual\nJoysticks i banyes\nPalanques de potència


Vinyals: “Aquesta victòria reforça molt l’equip”\nEl tècnic del Barça B està convençut que, “si tothom acaba donant el que pot donar, acabarem aconseguint la salvació”\nJordi Vinyals va valorar molt positivament la victòria del Barça B davant la Ponferradina (2-1), després d’un partit “molt competit” però amb un resultat “merescut”. “Aquesta victòria, tal com s’ha donat, encara reforça més l’equip, l’omple de confiança i ganes de tirar això endavant”, va assegurar Vinyals. Pel tècnic del filial, “el que hem vist és que l’equip és viu, que en té ganes i que tothom hi deixa la pell”.\n“L’equip ara té les coses més clares i som optimistes, perquè, tot i que sabem que costarà molt, veig que podem seguir guanyant per aconseguir la salvació”, va explicar un Vinyals insistent en "la confiança" que dóna a l’equip “guanyar aquest tipus de partits”. “Una victòria així ens farà créixer i ens farà més forts. Farà pujar l’autoestima i la unió entre els jugadors”, va afirmar.\nRespecte del rival d’ahir, la Ponferradina –que lluita per aconseguir una plaça del play-off a Primera Divisió–, Vinyals va explicar: “Davant teníem un equip que és on és per mèrits propis, perquè està fent molt bé les coses i perquè sap a què juga”. L’entrenador va assegurar: “Vam tenir el control a la primera meitat i fins al primer gol nostre”. També va afegir que l’expulsió de Palencia li va semblar “bastant rigorosa”.\nLa qualitat de Munir\nMunir va decidir la victòria del Barça B després d’una gran acció individual, i per Vinyals “és important que surtin aquest tipus de jugadors de qualitat” quan més se’ls necessita. “Si sempre és complicat per als més veterans jugar en aquesta situació, encara ho és més per a futbolistes tan joves com ells”, va declarar un Vinyals convençut que, si tothom acaba donant el que pot donar, acabaran aconseguint l’objectiu de la salvació.